SL Uradni list Evropske unije L 76/16

IZVEDBENA UREDBA KOMISIJE (EU) 2017/493

z dne 21. marca 2017

o sprostitvi varščine v zvezi z uvoznimi tarifnimi kvotami Unije za perutninsko meso s poreklom iz Ukrajine, ki se upravljajo z Izvedbeno uredbo (EU) 2015/2078

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti točk (a), (c) in (d) člena 187 Uredbe,

ob upoštevanju naslednjega:

(1) Izvedbena uredba Komisije (EU) 2015/2078 (2) odpira in določa upravljanje tarifnih kvot Unije za perutninsko meso s poreklom iz Ukrajine.

(2) Potem ko je bila pri perutnini na ozemlju Ukrajine 30. novembra 2016 potrjena visokopatogena aviarna influenca in glede na zahteve iz člena 9 Uredbe Komisije (ES) št. 798/2008 (3), ki jih morajo države izpolnjevati, da se štejejo kot proste visokopatogene aviarne influence, se ozemlje Ukrajine ne more šteti kot prosto visokopatogene aviarne influence. Ukrajinski organi tako niso mogli izdajati veterinarskih spričeval, potrebnih za izvoz perutnine in perutninskih proizvodov v Unijo.

(3) Na podlagi informacij, ki jih je predložila Ukrajina, je bila z Izvedbeno uredbo Komisije (EU) 2017/193 (4) med drugim spremenjena Uredba (ES) št. 798/2008, da se omejitve za vnos pošiljk perutnine in perutninskih proizvodov v Unijo omenijo samo na tista območja Ukrajine, ki so prizadeta zaradi visokopatogene aviarne influence. Tako so ukrajinski organi lahko izdajali veterinarska spričevala, ki so omogočala izvoz perutnine in perutninskih proizvodov v Unijo z območij, ki niso prizadeta zaradi visokopatogene aviarne influence, od 7. februarja 2017 dalje.

(4) Tržni udeleženci, ki so pridobili uvozne pravice in uvozna dovoljenja za uvoz perutninskega mesa v okviru uvoznih tarifnih kvot iz Izvedbene uredbe (EU) 2015/2078 za obdobje veljavnosti tarifnih kvot od 1. januarja do 31. decembra 2016, proizvodov med 30. novembrom 2016 in 31. decembrom 2016 tako niso mogli uvažati. Poleg tega so imeli tržni udeleženci, ki so uvozne pravice pridobili za podobdobje veljavnosti tarifnih kvot od 1. januarja do 31. marca 2017, težave pri uvozu proizvodov, saj je bil uvoz možen šele po 7. februarju 2017 in so omejitve za nekatera območja v Ukrajini še vedno v veljavi.

(5) Zato je treba določiti, da bi bilo treba pod nekaterimi pogoji sprostiti varščine, položene v zvezi s tistimi uvoznimi pravicami in povezanimi uvoznimi dovoljenji, ki do 31. decembra 2016 niso bili uporabljeni, in v zvezi s tistimi uvoznimi pravicami, ki niso bile uporabljene do 31. decembra 2017.

(6) Ker ta ukrep lahko zadeva varščine, položene konec leta 2015 ali v začetku leta 2016, bi morali imeti tržni udeleženci možnost, da sprostitev varščin zahtevajo čim prej. Ta uredba bi zato morala začeti veljati dan po objavi.

(7) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

Sprostitev varščin za obdobje od 1. januarja do 31. decembra 2016

1. Na zahtevo zadevnih tržnih udeležencev se varščine, ki so vezane na uvozne pravice in uvozna dovoljenja ter položene na podlagi člena 3(2) oziroma člena 4(4) Izvedbene Uredbe (EU) 2015/2078, sprostijo pod pogojem, da so bili uvozne pravice ali uvozna dovoljenja do 31. decembra 2016 uporabljeni le delno ali sploh ne.

2. Varščine iz odstavka 1 se sprostijo sorazmerno z uvoznimi pravicami in dovoljenji, ki do 31. decembra 2016 niso bili uporabljeni.

Člen 2

Sprostitev varščin za obdobje od 1. januarja do 31. decembra 2017

1. Na zahtevo zadevnih tržnih udeležencev se varščine, ki so vezane na uvozne pravice, dodeljene za podobdobje od 1. januarja do 31. marca 2017, in položene na podlagi člena 3(2) Izvedbene uredbe (EU) 2015/2078, sprostijo pod pogojem, da so bile uvozne pravice do 31. decembra 2017 uporabljene le delno ali sploh ne.

2. Varščine iz odstavka 1 se sprostijo sorazmerno z uvoznimi pravicami, ki do 31. decembra 2017 niso bile uporabljene.

Člen 3

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 21. marca 2017 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Izvedbena uredba Komisije (EU) 2015/2078 z dne 18. novembra 2015 o odprtju in upravljanju uvoznih tarifnih kvot Unije za perutninsko meso s poreklom iz Ukrajine (UL L 302, 19.11.2015, str. 63).

(3) Uredba Komisije (ES) št. 798/2008 z dne 8. avgusta 2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (UL L 226, 23.8.2008, str. 1).

(4) Izvedbena uredba Komisije (EU) 2017/193 z dne 3. februarja 2017 o spremembi Priloge II k Odločbi 2007/777/ES in Priloge I k Uredbi (ES) št. 798/2008 glede vnosov za Ukrajino na seznamih tretjih držav, iz katerih je vnos nekaterih vrst blaga v Unijo dovoljen v zvezi z visokopatogeno aviarno influenco (UL L 31, 4.2.2017, str. 13).